2023 6 29
LT
Europos Sąjungos oficialusis leidinys
C 229/15
36. pabrėžia, kad rengiamos kultūrinio ir demokratinio švietimo iniciatyvos, kuriomis siekiama skatinti judumą ir žmonių tarpusavio ryšius bei kurti stipresnes visuomenes užtikrinant tvarų socialinį ir ekonominį vystymąsi; 37. pabrėžia, kad svarbu gerinti gebėjimus prognozuoti su COVID-19 susijusią dezinformacijos veiklą, ją patarti ir į ją reaguoti, taip pat spręsti visuomenės atsparumo propagandos, melagingų naujienų ir neapykantą kurstančių kalbų grėsmėms klausimą, neribojant žiniasklaidos žodžio laisvės; 38. pabrėžia, kad svarbu kurti daugiau kokybiškų darbo vietų jaunimui, nes tai ypač sudėtinga atsižvelgiant į struktūrinius pokyčius skatinančius veiksnius, pvz., technologines inovacijas ir globalizaciją, siekiant užkirsti kelią socialiniams ir ekonominiams protų nutekėjimo RP šalyse padariniams; 39. pažymi, kad COVID-19 pandemijos metu visų RP šalių sveikatos priežiūros sistemos buvo greitai apkrautos, todėl politikos formuotojai turėtų didinti abipusiškumą ir visuomenės sveikatos priežiūros finansavimą, kad būtų pagerintas pasirengimas; 40. pažymi, kad COVID-19 pandemija paspartino perėjimą prie skaitmeninių technologijų ir kad RP šalys turėtų persvarstyti dabartinės švietimo paradigmos tvarumą ir veiksmingumą; 41. pabrėžia, kad RP šalys turėtų bendradarbiauti dalydamosi patirtimi ekonomikos gaivinimo po pandemijos politikos srityje, kad būtų sustiprintas pasirengimas ir abipusiškumas, atsižvelgiant į panašius iššūkius ateityje; 42. pabrėžia, kad darbo vietoms kurti reikia aiškios sistemos, kuri skatintų dvejopą pertvarką, užtikrintų atsigavimą po COVID-19 pandemijos socialinio ir ekonominio poveikio, stiprintų tvarų konkurencingumą sostinėse, užtikrintų deramas darbo vietas ir lygias galimybes bei didintų stabilumą ir skatintų klestėjimą regione.
43. pabrėžia, kad reikia remti strategines investicijas į tvarią, žaliąją ir žiedinę ekonomiką, kartu gerinant aprūpinimą maistu RP regione; 44. pabrėžia, kad svarbu skatinti ekonominį vystymąsi pasitelkiant tokias priemones kaip didesnis junglumas ir regioninė plėtra, tarpregioninė prekyba, žemės ūkis ir kaimo plėtra, politinį dėmesį sutelkiant būtent į aplinkos apsaugą, kad būtų sustiprintas atsparumas klimato kaitai, paspartintas perėjimas prie mažo anglies dioksido kiekio technologijų žiedinės ekonomikos ir plėtojama skaitmeninė ekonomika; 45. pažymi, kad svarbu gilinti technines ekspertines žinias ir didinti pajėgumus, kad būtų galima įdiegti vidaus išmetamųjų teršalų stebėsenos, ataskaitų teikimo ir tikrinimo sistemas laikantis naujos sustiprintos skaidrumo sistemos pagal Paryžiaus susitarimą; 46. palankiai vertina RP ekonomikos ir investicijų planą, pagal kurį iš ES biudžeto turėtų būti sutelkta 2,3 mlrd. EUR dotacijų, derinimo ir garantijų forma, siekiant remti atsigavimą po pandemijos ir tvariai pertvarkyti RP šalių ekonomikas, kad jos taptų atsparesnės ir labiau integruotos; pažymi, kad planas galėtų padėti pritraukti iki 17 mlrd.
EUR viešųjų ir privačiųjų investicijų; 47. ragina visus ES ir RP šalių suinteresuotuosius subjektus dėti daugiau pastangų siekiant įgyvendinti labai svarbias pavyzdines iniciatyvas, įskaitant projektus, kuriais siekiama plėtoti jungtis Juodojoje jūroje, pvz., Juodosios jūros povandeninį elektros perdavimo kabelį ir optinį skaidulinį kabelį, taip pat tiesiogines keltų bei krovinių surinkimo ir paskirstymo paslaugas tarp Sakartvelo ir ES valstybių narių (Rumunijos ir Bulgarijos), nes dėl to sumažėtų tranzito ir apyvartos laikas ir pagerėtų susisiekimas su šiais regionais; 48. primena, kad Europos Sąjunga toliau rems tas RP šalis, kurios pageidauja didinti savo atsparumą ir stabilumą regione, užtikrindama įvairių rūšių bendradarbiavimą ir dalyvavimą, be kita ko, kibernetinėmis, hibridinėmis ir kitomis nekarinėmis priemonėmis.